ישיבת מליאה, כנסת 20, פרוטוקול מספר 233, 2017-05-23 00:00

יולי יואל אדלשטיין: חברי הכנסת, היום כ"ז באייר תשע"ז, 23 במאי 2017.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: אנחנו פותחים בנאומים בני דקה.

יולי יואל אדלשטיין: סדר-היום קצר גם היום – אילוצים מוכרים.

יולי יואל אדלשטיין: אני מפעיל את ההצבעה כדי שחברי הכנסת המעוניינים בכך יוכלו להירשם לנאומים.

יולי יואל אדלשטיין: בבקשה, ההרשמה החלה.

יולי יואל אדלשטיין: חבר הכנסת עבד אל חכים חאג' יחיא יפתח היום את הנאומים.

יולי יואל אדלשטיין: אחריו – חבר הכנסת עודד פורר.

עבד אל חכים חאג' יחיא: בסם אללה א-רחמאן א-רחים.

עבד אל חכים חאג' יחיא: כבוד היושב-ראש, היום הוא היום ה-37 לשביתת האסירים הפוליטיים בבתי-הסוהר הישראליים.

עבד אל חכים חאג' יחיא: 37 ימים הם שובתים, לא על גזירת הדין שלהם ולא על פסקי דין, אלא על עונשים נוספים; שירות בתי-הסוהר מכביד, ומנסה להשפיל אותם.

עבד אל חכים חאג' יחיא: לפי מיטב ידיעתי, הם יושבים בבית-סוהר על הדברים שהם עשו – או לא עשו, כי יש גם הרבה מקרים שבהם הם מודים בדברים שלא עשו, בגלל העינויים והחקירות.

עבד אל חכים חאג' יחיא: אבל – העונש על מה שהם עשו או לא עשו הוחלט בבית-משפט, אפילו צבאי, אבל במדינה דמוקרטית לא יכולה להיות ערכאת שיפוט וענישה נוספת, שהיא שירות בתי-הסוהר או השר לביטחון הפנים.

עבד אל חכים חאג' יחיא: לכן, אני מזהיר: הם הגיעו למצב – על סף שבירה מבחינת מערכות הגוף שלהם.

עבד אל חכים חאג' יחיא: אני לא רוצה שנגיע למצב שכל השטח יבער בגלל עקשנות וטיפשות של השר לביטחון הפנים, בזה שהוא לא מנהל משא ומתן על להחזיר להם זכויות שנשללו מהם.

עבד אל חכים חאג' יחיא: הזכויות האלה, שהם מבקשים, הן זכויות לפי כל האמנות הבין-לאומיות.

עבד אל חכים חאג' יחיא: אין לשר לביטחון הפנים ואין לשירות בתי-הסוהר סמכות להעניש מעבר למה שהחליט בית-המשפט.

יולי יואל אדלשטיין: תודה לחבר הכנסת עבד אל חכים חאג' יחיא.

יולי יואל אדלשטיין: חבר הכנסת עודד פורר, בבקשה, אדוני.

יולי יואל אדלשטיין: אחריו – חבר הכנסת נחמן שי.

עודד פורר: תודה, אדוני היושב-ראש, חברי חברי הכנסת, אני רוצה לנצל את הדקה כדי להשתתף בצער העם הבריטי על הפיגוע במנצ'סטר, פיגוע טרור שבוצע על-ידי ארגון המדינה האסלאמית, "דאעש", שכבר הודיע שלקח אחריות לפיגוע הזה, שבו נרצחו 22 בני אדם, ובהם ילדים וטף, כולל, לפי הכותרת האחרונה לפחות, ילדה בת שמונה, מה שמחזיר אותנו קצת לחוויות שלנו, כאן, מפיגועים קשים מאוד שקרו במדינת ישראל, וגם בירושלים.

עודד פורר: ובהקשר הזה, תנחומי, כמובן, לעם הבריטי, ולידידים שלנו, שהם שותפים שלנו במאבק הזה בטרור.

עודד פורר: אני חייב גם להתייחס לדברים שאמר קודמי.

עודד פורר: אותם אסירים שיושבים בבתי-הכלא ושובתים – מדובר באסירים ביטחוניים מורשעים, שהורשעו ברצח.

עודד פורר: אם אני אקח לפחות את המנהיג שלהם, אז המנהיג שלהם, ברגותי, יושב חמישה מאסרי עולם על חמישה מעשי רצח שבהם הורשע, ועוד על ניסיונות רצח ומעורבות בפיגועים.

עודד פורר: אז צריך לזכור את זה היום, כשמדברים על אותה שביתת רעב של האסירים האלה.

יולי יואל אדלשטיין: תודה, חבר הכנסת פורר.

יולי יואל אדלשטיין: חבר הכנסת נחמן שי, כאמור, ואחריו – חבר הכנסת ישראל אייכלר.

נחמן שי: אדוני היושב-ראש, חברי חברי הכנסת, אני צופה פה בתמונות הפרידה של הנשיא טראמפ, שממריא ממש ברגע הזה מישראל אחרי ביקור מאוד מאוד מוצלח ומאוד מאוד חשוב.

נחמן שי: כל אחד מאתנו, יהיה אשר יהיה, בפינות השונות של הבית הזה, צריך להיות מרוצה מכך שארצות הברית התייצבה לצדנו בצורה כל כך מלאה ושלמה.

נחמן שי: אני מתקשה להיזכר בנאומים דומים לזה שהנשיא נשא זה עתה במוזאון ישראל.

נחמן שי: אני רק מבקש, ואני מקווה, שהנאום הזה יוכל גם לשמש בסיס לקידום היחסים בינינו לבין הפלסטינים ובינינו לבין מדינות אחרות באזור.

נחמן שי: כי ברגע שמדינת ישראל קיבלה – ואני חושב שאחרי הנאום הזה קשה לערער על מידת הביטחון שארצות הברית רוצה להשרות על ישראל, גם בצד הביטחוני-צבאי וגם בצד המדיני – כשיש לנו ידידה כזאת גדולה, תרתי משמע, שעומדת לצדנו, זה צריך לתת לנו ביטחון כן לדבר עם הפלסטינים, כן לנסות לקדם אתם הסדר, כן לנצל, הייתי אומר, את רגע החסד הפוליטי הזה – כי אנחנו אף פעם לא יודעים עד כמה הוא יימשך – כדי להביא גם לפתרון הסכסוך הישראלי–פלסטיני, שנמשך כל כך הרבה שנים, ונראה היה עד לאחרונה שאין לו פתרון, והנה, בכל זאת יש פה איזושהי נקודת אור, או קרן אור, ואני רוצה לקחת את זה מהמקום הזה והלאה.

נחמן שי: תודה.

יולי יואל אדלשטיין: תודה לחבר הכנסת נחמן שי.

יולי יואל אדלשטיין: חבר הכנסת ישראל אייכלר, בבקשה, אדוני, ואחריו – חבר הכנסת חמד עמאר.

ישראל אייכלר: אדוני היושב-ראש, בשניות אלה מתרומם מטוסו של נשיא ארצות הברית לאחר ביקורו הקצר בארץ, והנה, היום שמענו על הפיגוע הנורא והאיום במנצ'סטר; שוב נהרגו אנשים חפים מפשע, וזה מזכיר לנו את המציאות הנוראה של שפיכות דמים בעולם, מעבר לכל הנאומים והחזונות.

ישראל אייכלר: אבל – הכול נראה טבעי ופשוט; נשיא נבחר, נשיא הגיע, ישב עם עמי ערב בסעודיה, הלך לשם, הגיע לפה, אבל בזוהר הקדוש כתוב על הפסוק "לעֹשה נפלאות גדֹלות לבדו כי לעולם חסדו" – הוא אומר את זה בארמית, ואני אתר

ישראל אייכלר: גם את זה: לא חלי, ולא מרגיש, איניש דמתרחיש ליה ניסא:

ישראל אייכלר: אנשים לא מרגישים איך קורים להם נסים.

ישראל אייכלר: זה לא פשוט, אדוני היושב-ראש, שנבחר נשיא כזה, נתן נאום כזה, ש – מעבר לעניין הפוליטי והמדיני של אמירה כלפי כל העולם וכל האזור: תדעו לכם, עם ישראל לא לבד בארץ ישראל; דיבר על ירושלים, על קדושתה, על קדושתה של ארץ ישראל, דברים שצריכים לעורר קודם כול את עצמנו, שנדע איפה אנחנו חיים.

ישראל אייכלר: דבר שני, אני תקווה כי באמת יצא משהו מאווירת השלום, שאולי ירגיע קצת את אש השנאה ולהבות המלחמה בין המוסלמים ליהודים.

ישראל אייכלר: ואחרון חביב, אדוני היושב-ראש, ביקורו המרגש של הנשיא טראמפ אצל הכותל המערבי, והמכובדות של משפחת טראמפ – איך שכל אחד הלך למקומו: גברים בעזרת הגברים, נשים בעזרת הנשים – כזה כבוד, כזאת קדושה, כזו אצילות בכיבוד המקום.

ישראל אייכלר: אני רוצה שכל היהודים בכל העולם ילמדו ממשפחת טראמפ איך לכבד את הכותל המערבי כמקום הקדוש והמאחד ביותר של עם ישראל והעולם כולו.

ישראל אייכלר: תודה.

יולי יואל אדלשטיין: תודה לחבר הכנסת ישראל אייכלר.

יולי יואל אדלשטיין: חבר הכנסת חמד עמאר, בבקשה, אדוני.

חמד עמאר: אדוני היושב-ראש, חברי חברי הכנסת, בשנת 2010 חוקקתי חוק 0% אלכוהול לנהגים צעירים ולנהגים מקצועיים.

חמד עמאר: עברו מאז שבע שנים.

חמד עמאר: בשבוע שעבר היה לנו דיון בוועדת הכלכלה בנושא סיכום הקטל בדרכים בשנת 2016, בהשתתפות השר לביטחון הפנים, ומה התברר?

חמד עמאר: שעד היום החוק לא יושם.

חמד עמאר: את הנושא הזה אני העליתי יותר מפעם אחת בכנסת, וגם בשאילתה, ובהתחלה נעניתי על-ידי השר שאין תקציב לקנות "ינשופים"; אחרי זה, בוועדה, התברר שנקנו ה"ינשופים" המתאימים לביצוע הבדיקה, אבל מה הבעיה עכשיו?

חמד עמאר: משרד הבריאות עדיין לא אישר את זה במכון התקנים.

חמד עמאר: מחכים שמשרד הבריאות יאשר את ה"ינשופים", ושיתחילו לבדוק.

חמד עמאר: ואני אתן רק נתון קטן בנושא של מעורבות אלכוהול בתאונות דרכים: 4.5% מההרוגים, יש מעורבות של אלכוהול בתאונה שלהם.

חמד עמאר: 4.5%.

חמד עמאר: וכשאנחנו מדברים על עלייה במספר ההרוגים במדינת ישראל, רק מתחילת השנה נהרגו – אנחנו מדברים על תאונות דרכים ואומרים: "רק" – 141 בני אדם; זה מספר עצום, זה מספר מזעזע, עלייה של כמעט שישה אנשים יחסית לשנה שעברה.

חמד עמאר: ואם מדברים על שנת 2012 – עלייה של 25% יחסית לשנת 2012.

חמד עמאר: לכן אני קורא לשר – עכשיו לשר הבריאות; כל הזמן קראתי לשר לביטחון הפנים, עכשיו אני קורא לשר הבריאות – לזרז את הנושא של בדיקת ה"ינשופים", לאשר את ה"ינשופים" ולהתחיל לבדוק את אותם צעירים, כי מתחילת השנה יש לנו עלייה גם במספר ההרוגים הצעירים; יש לנו 22 הרוגים צעירים, ואצל אותם צעירים יש גם מעורבות של אלכוהול.

חמד עמאר: תודה רבה.

יולי יואל אדלשטיין: תודה לחבר הכנסת חמד עמאר.

יולי יואל אדלשטיין: עד כאן רשימת הדוברים.

יולי יואל אדלשטיין: חברי הכנסת, כקול קורא במדבר, אני רק מזמין אתכם – יש לנו זמן, ישיבה מאוד קצרה – לחלום עשר שניות יחד אתי על הבניין שלנו בשעה האחרונה, שהוא לא נראה כרגע כמו שהוא נראה, אלא הומה אדם, איזה 150–160 איש במליאה, כאן, כי כל הח"כים וכל השרים, וגם חכ"לים ושרים לשעבר, נמצאים כאן, והיציע מלא עד אפס מקום, ועשרות צוותי טלוויזיה מרחבי העולם כאן לקראת הנאום – –

נחמן שי: כל זה היה צריך להיות פה.

יולי יואל אדלשטיין: – – לקראת הנאום של הנשיא טראמפ.

נחמן שי: אבל למה הוא לא היה פה?

יולי יואל אדלשטיין: ואני מציע לכם להביא בחשבון שבגלל – כמה?

יולי יואל אדלשטיין: – חמישה, שישה, שבעה חברים, ש-20 שניות של תהילה מדומה יותר חשובות להם מכבודם של הכנסת, של הפרלמנט שלנו, ושל מדינת ישראל, כל זה לא קרה.

יולי יואל אדלשטיין: ואני אומר את הדברים האלה בידיעה – –

נחמן שי: זאת הייתה הסיבה.

יולי יואל אדלשטיין: – – בידיעה, מן הדיונים שהתקיימו – לא כאן, אלא בוושינגטון די.סי., בבית הלבן.

יולי יואל אדלשטיין: אז אולי – מי ייתן ויהיה זה חומר למחשבה לכמה מן החברים שלנו, למה אנחנו יושבים – כמה אנחנו פה?

יולי יואל אדלשטיין: – שישה איש, לרבות היושב-ראש – אני מתכוון לנבחרי ציבור, לא לעובדים המסורים – וההתרחשות הייתה במקום אחר.

יולי יואל אדלשטיין: אז – חומר למחשבה, כפי שאמרתי.

חמד עמאר: אתה העלית את הנושא הזה בישיבת הנשיאות, ואמרת שאתה רוצה את הסמכות – כשיש ביקור רשמי, שתהיה לך אפשרות להוציא – –

נחמן שי: אמרתי את זה – – –

חמד עמאר: – – לא צריך שלוש פעמים, ואני חושב שאתה צריך – – –

קריאה: – – – לשנות את התקנון.

יולי יואל אדלשטיין: עד אתמול לא העזתי לומר את זה, עד שהגיעה המשלחת האמריקנית, והיה לי זמן.

יולי יואל אדלשטיין: חברי חבר הכנסת נחמן שי, הנושא של הנאום בכנסת עלה כאופציה ראשונה בדיונים.

יולי יואל אדלשטיין: הובהר על-ידי הנוכחים לצוות של הנשיא שלא יכולים להבטיח נאום ללא הפרעות, ובזה זה ירד מסדר-היום.

יולי יואל אדלשטיין: חברי הכנסת, עצוב, אבל זאת המציאות.

יולי יואל אדלשטיין: אני מקווה שבסופו של דבר זה לא יהיה קול קורא במדבר, אלא גם מה שנקרא בשפתו של הנשיא טראמפ call for action, ואנחנו קצת נשנה את דרכינו.

יולי יואל אדלשטיין: תם סדר-היום.

יולי יואל אדלשטיין: הישיבה הבאה תתקיים מחר, יום רביעי, כ"ח באייר – יום ירושלים – תשע"ז, 24 במאי 2017, בשעה 11:00.

יולי יואל אדלשטיין: ישיבה זו נעולה.